钦定古今图书集成/明伦汇编/宫闱典/第093卷 > 兖国大长公主 下嫁曹诗
## 钦定古今图书集成/明伦汇编/宫闱典/第093卷 > 兖国大长公主 下嫁曹诗

按《宋史公主列传》：兖国大长公主，帝第十一女也。嘉
祐六年，封永寿，进荣国长公主。治平四年，进祁国大
长公主。熙宁九年，改鲁国，下嫁左领军卫大将军曹
诗。主性俭节，于池台苑囿一无所增饰。十年夏旱，曹
族以主生日将盛具为寿，主曰：“上方损膳彻乐，吾何
心能安？”悉屏之。元丰六年薨，年二十四。追封荆国，谥
贤懿，迁其二子晔、旼皆领团练使。徽宗追封兖国，又
改贤懿恭穆大长帝姬。按《胡宿传》：宿知制诰，兖国
公主下降，将行册礼，宿谏曰：“陛下昔封两长主，未尝
册命。今施之爱女，殆非汉明帝所谓我子岂得与先
帝子等之义也。”按《曹彬传》，彬三子琮，琮子佺，佺子
诗，尚鲁国大长公主。